**Emiliano Adrián Insúa Zapata**, nado en Buenos Aires o 7 de xaneiro de 1989, é un futbolista arxentino. Xoga como lateral esquerdo e defensa central no Racing Club, da Primeira División da Arxentina. É irmán do tamén futbolista Emanuel Insúa.

Formado nas categorías inferiores de Boca Juniors, debutou profesionalmente co Liverpool FC con tan só 18 anos en 2007. Tras pasar polo Galatasaray e o Sporting de Portugal, fichou en 2013 polo Atlético de Madrid, club co que gañou unha liga, unha Copa do Rei e unha Supercopa de España. Posteriormente xogou no Rayo Vallecano, o VfB Stuttgart e o Los Angeles Galaxy, antes de regresar en 2021 á Arxentina, para fichar xunto co seu irmán polo Aldovisi.

Foi internacional coa selección arxentina en cinco ocasións.

Traxectoria
-----------

### Orixe e comezos

Naceu en Buenos Aires, sendo neto de emigrantes galegos, procedentes do concello de Carral e do lugar de Vilarbetote, no concello lucense de Trabada. É irmán máis vello do tamén futbolista Emanuel Insúa. Comezou a xogar ao fútbol no modesto Pinocho, pasando logo ao Club Parque.

### Boca Juniors

Sendo aínda neno, entrou nas categorías inferiores do Boca Juniors e no 2007 foi cedido ao Liverpool inglés, nun principio por un período de 18 meses. Máis tarde, o Liverpool FC e o Boca Juniors chegaron a un acordo para cambiar a metade do seu pase polo de Gabriel Paletta, que deste xeito regresou ao club arxentino.

### Liverpool

O 28 de abril de 2007 debutou na Premier League, da man do adestrador española Rafa Benítez, nun partido contra o Portsmouth en Fratton Park. Durante os seus dous primeiros anos xogou principalmente co equipo reserva co que se proclamou campión da Premier Reserve League en 2008. Anotou o seu único gol co primeiro equipo o 28 de outubro de 2009 ante o Arsenal no Emirates Stadium. Disputou un total de 62 encontros co Liverpool en catro tempadas, seis deles na Liga de Campións.

#### Cesión ao Galatasaray

En agosto de 2010 foi cedido ao Galatasaray, da Süper Lig turca. En Turquía disputou 19 encontros, 14 deles como titular.

### Sporting de Portugal

En agosto de 2011 foi traspasado ao Sporting de Lisboa, onde asinou un contrato por cinco tempadas. Debutou co club portugués o 15 de setembro na Europa League, marcando o primeiro gol da vitoria por 2-0 sobre o FC Zürich. Militou unha tempada e media no club lisboeta, xogando 66 partidos e marcando 6 goles.

### Atlético de Madrid

En xaneiro de 2013 foi traspasado ao Atlético de Madrid por 3.500.000 €. O 14 de abril produciuse o seu debut co club do Manzanares na vitoria por cinco a cero ante o Granada correspondente á trixésimo primeira xornada de Liga. Insua saltou ao campo no minuto 71 substituíndo ao brasileiro Filipe Luís. O 17 de maio, o Atlético de Madrid disputou a final da Copa do Rei ante o Real Madrid no Santiago Bernabéu. A pesar de non xogar ningún partido da competición, Insua foi convocado e puido ver desde o banco como o seu equipo derrotaba na prórroga por 2-1 ao seu rival, proclamándose así campión da competición.

Na tempada 2013/14 continuou como suplente de Filipe Luís, e disputou seis partidos de liga, competición na que o Atlético de Madrid acabou proclamándose campión na última xornada. Ademais, durante esa tempada disputou os seus primeiros partidos coa camiseta do Atlético de Madrid na Copa de Rei e na Liga de Campións, rematando subcampión desta última.

Ao comezo da tempada 2014-15 o equipo proclamouse campión da Supercopa de España aínda que Insúa non foi convocado.

#### Cesión ao Rayo Vallecano

O 1 de setembro fíxose oficial a súa cesión ao Rayo Vallecano por unha tempada. Debutou co seu novo club na terceira xornada da liga de Primeira División, nunha derrota por 1-3 ante o Elche. Marcou o seu primeiro e único gol para o equipo vallecano na xornada 35, contra o Espanyol en Cornellà. Xogou un total de 24 partidos co equipo de Paco Jémez, 21 deles como titular, rematando a tempada na undécima posición.

### VfB Stuttgart

En xullo de 2015 deixou o Atlético e fichou polo VfB Stuttgart. Debutou co equipo alemán o 8 de agosto na primeira rolda da Copa de Alemaña fronte ao Holstein Kiel, partido que acabou con vitoria por 1-2. Oito días despois debutou na Bundesliga, na derrota por 1-3 contra o Köln. Disputou 33 encontros na súa primeira tempada na Bundesliga, na que o club acabou descendendo á 2. Bundesliga. Con todo, proclamouse campión da segunda división na campaña seguinte, na que participou en 34 encontros, volvendo así á máxima categoría. Xogou no club alemán ata xaneiro de 2020, disputando un total de 135 partidos, con 3 goles e 14 asistencias.

### Los Angeles Galaxy

En xaneiro de 2020 foi traspasado ao Los Angeles Galaxy, da MLS, co que disputou 22 encontros durante o ano.

### Aldosivi

En febreiro de 2021 regresou á Arxentina, fichando polo Aldosivi de Mar del Plata. Foi presentado xunto co seu irmań Emanuel, concidindo ambos no mesmo equipo por primeira vez.

### Selección nacional

Foi internacional coas categorías inferiores da selección arxentina e proclamouse campión do mundo no Mundial sub-20 disputado no Canadá en 2007.

O 10 de outubro de 2009 debutou coa selección arxentina absoluta, da man do seleccionador Diego Armando Maradona. Foi nunha vitoria por 2-1 contra o Perú nun partido de clasificación para o Mundial de 2010. Disputou un total de catro partidos entre 2009 e 2011. En 2017, despois de anos de ausencia, foi de novo convocado polo seleccionador Jorge Sampaoli para dous amigables contra Nixeria e Rusia, tras lesionarse Lucas Biglia.

Palmarés
--------

Liverpool
* **Premier Reserve League (1):** 2008.

Atlético de Madrid
* **Primeira división de España (1):** 2013/14.
* **Copa do Rei (1):** 2012/13.
* **Supercopa de España (1):** 2014.

VfB Stuttgart
* **2. Bundesliga (1):** 2016/17.

Arxentina
* **Copa do Mundo sub-20 (1):** 2007.

Notas
-----

1. ↑  "LA Galaxy sign defender Emiliano Insúa" (en inglés). Los Angeles Galaxy. 2 de xaneiro de 2020. Consultado o 3 de xaneiro de 2020.
2. ↑  Barreiros, Pedro J. (31 de xullo de 2017). "«Si me invitan, estaría encantado de acudir con la selección gallega»". *La Voz de Galicia* (en castelán). Consultado o 8 de xaneiro de 2022.
3. ↑  "Emiliano Insúa cedido al Galatasaray" (en castelán). 31 de agosto de 2010. Consultado o 9 de xaneiro de 2022.
4. ↑  "El Liverpool confirma el traspaso de Emiliano Insúa al Sporting de Lisboa". *La Voz de Galicia* (en castelán). 27 de agosto de 2011. Consultado o 9 de xaneiro de 2022.
5. ↑  Bruña, Manuel (25 de xaneiro de 2013). "El Atlético ficha a Emiliano Insúa". *Mundo Deportivo* (en castelán). Consultado o 9 de xaneiro de 2022.
6. ↑  "Emiliano Insúa ya es nuevo jugador del Atlético de Madrid" (en castelán). 25 de xaneiro de 2013. Consultado o 9 de xaneiro de 2022.
7. ↑  "Atlético - Granada 2013". *BDFutbol* (en castelán). Consultado o 9 de xaneiro de 2022.
8. ↑  Pérez, A. R. (19 de agosto de 2014). "Simeone deja fuera de la Supercopa a Alderweireld, Insúa, Baptistao y Gámez" (en castelán). Consultado o 9 de xaneiro de 2022.
9. ↑  "Insua jugará cedido en el Rayo lo que resta de campaña". Arquivado dende o orixinal o 11 de setembro de 2014. Consultado o 10 de setembro de 2014.
10. ↑  "Emiliano Insua verstärkt den VfB". *VfB Stuttgart* (en alemán). 11 de xullo de 2015. Arquivado dende o orixinal o 11 de xullo de 2015. Consultado o 9 de xaneiro de 2022.
11. ↑  "Insúa ficha por el Stuttgart hasta 2018" (en castelán). 11 de xullo de 2015. Consultado o 9 de xaneiro de 2022.
12. ↑  "Emiliano Insúa, nuevo jugador del Galaxy de Los Angeles". *Marca* (en castelán). 2 de xaneiro de 2020. Arquivado dende o orixinal o 09 de xaneiro de 2022. Consultado o 9 de xaneiro de 2022.
13. ↑  "Los Insúa en Aldosivi: "Gracias por hacer este sueño realidad"" (en castelán). 18 de febreiro de 2021. Consultado o 9 de xaneiro de 2022.
14. ↑  "Los hermanos Insúa: fútbol, Gago y chicanas" (en castelán). 25 de marzo de 2021. Consultado o 9 de xaneiro de 2022.
15. ↑  "Emiliano Insúa, citado a la Selección" (en castelán). 31 de outubro de 2017. Consultado o 9 de xaneiro de 2022.

Véxase tamén
------------

### Ligazóns externas

* Datos do xogador en Transfermarkt *(en inglés)*.
* Datos do xogador en BDFutbol *(en castelán)*.

|  |  |
| --- | --- |
| Control de autoridades | 
* Wd: Q351797
* Munzinger: 01000009799
* As: 17764
* FIFA: 266787
* FootballDatabase: 18421
* NFT: 33803
* SoccerBase: 46494
* Soccerway: 16070
* Thefinalball: 33667
* Transfermarkt: 45599
* UEFA: 250040659
* Worldfootball: emiliano-insua

 |